Spoštovane, spoštovani,

na Direktoratu za kulturno dediščino radi rečemo, da je dediščina **okrog nas in je del nas** – prepoznavamo jo v našem grajenem in naravnem okolju, odzvanja v krajevnih poimenovanjih in nas povezuje s pomembnimi zgodovinskimi osebnostmi. Dediščina so zgodbe, ki živijo v narečjih in pesmi, ki jih prenašamo med rodovi, vtkana je v značilnih jedeh in navadah, ki povezujejo lokalno skupnost, podpira rokodelske izdelke, ki so v navdih sodobnim ustvarjalcem. Je del družinskih izletov in privablja popotnike, skrbi za dobro počutje - skratka, prežema naš **sodoben način življenja** v urbanih soseskah in na podeželju.

Poleg tega **strokovnega pogleda** je neločljivo povezana z **ljudmi**, ki s svojo dediščino živijo, jo (po)ustvarjajo, se z njo poistovetijo in jo s tem osmišljajo. Povezana je z **družbo**, ki svojo dediščino kolektivno in v lastnem času sprejema, na svoj način ceni in kdaj tudi zavrača. Kot nas opozarja naraščajoča podnebna kriza, je dediščina tudi del **okolja** in odraz sobivanja človeka na **planetu**. Zato manj pripada **preteklosti,** kakor je naša **skupna vez** v sedanjosti in **zaveza prihodnosti**.

**Spomladi leta 2020** smo države pogodbenice Unescove konvencije o nesnovni dediščini, za katero v imenu Slovenije skrbimo na ministrstvu, prejele **vabilo za razmislek in sodelovanje** pri večnacionalnem in večcelinskem projektu priprave nominacije babištva za vpis na Reprezentativni seznam nesnovne kulturne dediščine človeštva.

Dopisu, ki sta ga na nas naslovili **nemška in luksemburška** nacionalna komisija za UNESCO, je bilo priloženo začetno **razumevanje babištva**, kot so ga razvili nosilci in skupnosti s predstavniki držav in ki je pomenilo podlago prihodnje nominacije. Petnajst točk izhodiščnih tez se je lotilo babištva v vsej njegovi **kompleksnosti.** Naj jih naštejem le nekaj**:**

* spoštovanje velike **raznolikosti** babištva po svetu,
* spodbujanje **zdravja in dobrega počutja** matere in otroka,
* spoštovanje **človekovih pravic**,
* vloga **babic** kot ključnih spremljevalk žensk,
* **enakopravno** vključevanje vseh v ta pomemben življenjski prehod,
* spoštovanje naravnih procesov in **komplementarnost** tradicionalnih znanj s sodobnim, znanstveno podprtim razvojem,
* **prenos** vedenja o kulturi in naravi nosečnosti, rojstva in dojenja med ženskami, družinami,
* **strukturiran** prenos znanj v neformalnem in formalnem **izobraževanju**.

In nenazadnje, prepričanje, da je za **družbo** pomembno, kako se rodimo, saj nosečnost in porod postavljata temelje za zdrave vezi in delujoče odnose v nadaljnjem življenju. Zato navezanost, ki jo spodbuja babiško delovanje, postavlja temelje za **družbeno kohezijo** in **medsebojno zaupanje** ter s tem prispeva k **svetovni blaginji** in **miru**.

Intuitivno sem vedela, da **tega vabila nikakor ne smemo spregledati ali odložiti** – in res, že po prvem pogovoru z dr. Zalko Drglin, raziskovalko Nacionalnega instituta za javno zdravje, smo konec leta 2020 pričeli z delom na nacionalni in mednarodni ravni.

Dovolite, da vam v tej uvodni predstavitvi nanizam **ključne okoliščine in** **argumente za našo odločitev**, da smo zraven.

1.Vodila nas je **strokovna želja** sodelovati pri dobro zastavljenem projektu, ki se jasno navezuje na **cilje trajnostnega razvoja** Agende 2030 Združenih narodov, odlikuje pa ga **sodobno razumevanje** koncepta kulturne dediščine, katerega najbolj živahen izraz je morda ravno **nesnovna** kulturna dediščina, ki ne obstaja brez skupnosti.

2.Želeli smo **meje našega delovanja s kulturnega področja širiti na področje zdravja**. S tem gremo korak naprej od že uveljavljenih povezav kulture z okoljem, kmetijstvom, turizmom, gospodarstvom ali izobraževanjem – in širimo vedenje **o terapevtskih učinkih in dobrem počutju**, zaradi česar sta kultura in umetnost gradnika **dobrobiti** **in blaginje za vse**.

3.Vodilo nas je dejstvo**,** da **babištvo dotlej pri nas ni bilo prepoznano** kot nesnovna kulturna dediščina. Odločitev za sodelovanje pri nominaciji je zato nemudoma terjala **velik angažma** maloštevilnih raziskovalk, strokovnjakinj in muzealk, ki se ukvarjajo z babištvom, intenzivno sodelovanje s posameznicami, skupinami in skupnostjo, ter nenazadnje vzpostavitev nove skupine sodelavcev, sodelujočih in podpornikov v silno **kratkem času**.

4. Tedanja **pandemija koronavirusa** pa je bila tista **globalna** **okoliščina**, ki nas je s številnimi omejitvami prisilila v drugačno delovanje, sprožila poglobljen razmislek in sočasno zavedanje o pomenu dostopnega kakovostnega zdravstva, dobrega telesnega in duševnega zdravja, in odgovornosti vseh, ki ga omogočajo.

In smo šle zraven. In smo – uspele! V zdaj že daljni Bocvani 6. decembra 2023.

Vsem, ki ste v tem procesu sodelovale in sodelovali, gre velika **zahvala**:

* **babicam**, ki ste nam pokazale, kako udejanjate svoje poslanstvo pri delu z nosečnicami in novorojenčki;
* **ustanovam**, ki ste z nami delile informacije, gradivo, predmete in nam odprle vrata za snemanje v zaostrenih zdravstvenih razmerah;
* **raziskovalkam**, ki ste nam prenesle pričevanja babic preteklih dob in predstavile spremembe v poklicnem, izobraževalnem in organizacijskem smislu;
* **nevladnikom**, ki ste prepričljivo pokazali, kam vlagate svoj čas in energijo;
* **mamicam, očkom in otročkom**, ki so nam ponudili privilegij vpogleda v njihove prve skupne trenutke.

Skratka **vsem**, ki ste prostovoljno zbirali, beležili, predstavljali, podpirali, soglašali ali posredovali **temeljno univerzalno sporočilo o babištvu**, ki se dotakne vseh nas.

Rezultat našega skupnega dela ni le formalen **vpis na Unescov seznam**. Če sodimo po naših primerljivih uspehih na področju nesnovne dediščine, so rezultati številni:

* rezultat bo rast **zavesti** in **ponosa** o vašem družbenem poslanstvu,
* rezultat bo naraščajoče zavedanje o možnih **izboljšavah** v dobro družin in vseh vas,
* rezultata bosta **vidnost** in **samozavest**, s katerima lahko uveljavljate svojo vizijo
* in rezultat so **odprta vrata** za sodelovanje na globalni ravni.

Če smem za trenutek spregovoriti v imenu vseh sodelavcev, je bil projekt zaradi vseh vrednot, ki jih babištvo posreduje, tudi **naša** **življenjska šola**. Zato smo hvaležni za to izkušnjo, za pridobljeno znanje, novo občutljivost, spoštovanje in razumevanje, ter zlasti za medsebojno spoštovanje, ki je podlaga za naše prihodnje sodelovanje.

Čestitke vsem za Unescovo priznanje – in srečno!